Man tydens visvanguitstappie deur haai aangevalArgieffoto van Waenhuiskrans in die Wes-Kaap. Foto: https://en.wikipedia.org ŉ Man is ernstig beseer nadat hy Donderdagmiddag in die see by Waenhuiskrans aan die Wes-Kaapse kus vermoedelik deur ŉ witdoodshaai aangeval is. Reinard Geldenhuys, bevelvoerder van die Nasionale Seereddingsinstituut (NSRI) in Agulhas, het gesê NSRI-bemanning is omstreeks 12:05 na die toneel ontbied. Daar het hulle ŉ 43-jarige man in die hawe gevind met erge bytmerke en ŉ skeurwond aan sy linkerbeen en snywonde aan sy regterhand. “Die man, glo ŉ inwoner van Bettiesbaai, het saam met sy vriende naby Ryspunt van ŉ boot af met pylgewere visgevang toe die voorval plaasgevind het,” het Geldenhuys gesê. “Dit het gelyk asof die haai hom aan sy linkerbeen gebyt het en dat hy snywonde aan sy regterhand opgedoen het terwyl hy van die haai probeer wegkom het,” het Geldenhuys gesê. “Sy vriende het die rubberbande van die pylgewere gebruik om sy wonde styf vas te bind en paramedici het hom op die toneel gestabiliseer voordat hy na ŉ hospitaal gehaas is.” Volgens Geldenhuys is die man by ŉ hospitaal in Bredasdorp opgeneem voordat hy per helikopter na ŉ hospitaal in Kaapstad geneem is.